‘ไฮโดรเท็ค’เล็งหาทุนกวาดงานพม่าพันล.
HYDRO คาดได้ข้อสรุปแผนระดมทุนไปลงทุนโครงการน้ำที่พม่าสิ้นปีนี้ ลุ้นงานใหม่ หากอากาศแล้ง ปีนี้หวังรายได้กว่าพันล้าน
29 ส.ค. 2555

HYDRO คาดได้ข้อสรุปแผนระดมทุนไปลงทุนโครงการน้ำที่พม่าสิ้นปีนี้ ลุ้นงานใหม่ หากอากาศแล้ง ปีนี้หวังรายได้กว่าพันล้าน
นายสลิบ สูงสว่าง ประธานเจ้าหน้าที่บริหาร บริษัท ไฮโดรเท็ค (HYDRO) เปิดเผยว่า บริษัทคาดว่าจะได้ข้อสรุปแผนระดมทุนเพื่อเข้าไปลงทุนในโครงการการผลิตน้ำประปาและระบบบำบัดน้ำเสียในประเทศพม่าภายในสิ้นปีนี้ คาดว่าจะเริ่มก่อสร้างต้นปีหน้าและจะเริ่มรับรู้รายได้ในปี 2557
ทั้งนี้ เบื้องต้นโครงการนี้จะมีกำลังการผลิต 3 หมื่นลูกบาศก์เมตรต่อวัน หรือมูลค่าโครงการประมาณ 1,000 ล้านบาท โดยคาดว่าบริษัทจะต้องเป็นผู้ลงทุนเองมากกว่า 50% ส่วนที่เหลือเป็นบริษัทพันธมิตรทั้งของไทยและพม่า
“ตอนนี้รอการเซ็นกับทางพม่าที่แน่นอนก่อนถึงจะทำให้รู้เม็ดเงินที่ใช้ลงทุนทั้งหมด โดยมอบหมายให้ที่ปรึกษาทางการเงิน คือ บริษัท แอสเซทโปรแมเนจเม้นท์ (APM) ศึกษาวิธีการระดมทุน” นายสลิบ กล่าว
สำหรับแผนการลงทุนในประเทศลาว เพิ่งส่งคนเข้าไปศึกษาผลิตน้ำประปาและบำบัดน้ำเสีย ขณะที่โครงการร่วมลงทุนในประเทศโอมานกับบริษัท ทีอาร์ซี คอนสตรัคชั่น (TRC) เรื่องเปลี่ยนน้ำทะเลเป็นน้ำจืด ขอเลื่อนไปก่อนเพื่อมุ่งที่ประเทศพม่าก่อน
ด้านสถานการณ์ภัยแล้ง นายสลิบกล่าวต่อว่า ใน 1-2 เดือนนี้ขอดูก่อนว่าเกิดอากาศแล้งในภาคตะวันออกหรือไม่ ถ้าหากยังแล้งต่อเนื่องบริษัทมีโอกาสที่จะได้งานในนิคมอุตสาหกรรมเพิ่มขึ้นในการเปลี่ยนน้ำทะเลเป็นน้ำจืด หรือการบำบัดน้ำเสียให้นำกลับมาใช้ได้ใหม่
รายได้ปีนี้คาดว่าจะทำได้กว่า 1,000 ล้านบาท เติบโตขึ้นประมาณ 50% จากปีก่อนที่ทำได้ 690 ล้านบาท โดยครึ่งปีหลังจะมีจำนวน 600 ล้านบาท ดีกว่าครึ่งปีแรกที่ทำได้ 369 ล้านบาท เพราะตั้งแต่ไตรมาส 3 เป็นต้นไปบริษัทจะเริ่มรับรู้รายได้จากการก่อสร้างมากขึ้น
บริษัทมีงานที่รอรับรู้รายได้ในอนาคต (แบ็กล็อก) อยู่ 1,427 ล้านบาท และจะรับรู้ปีนี้ประมาณ 600-700 ล้านบาท ส่วนที่เหลือส่วนใหญ่จะรับรู้ในปี 2556
อย่างไรก็ดี ช่วงที่เหลือของปีบริษัทเตรียมจะเข้าประมูลงานใหม่ประมาณ 2,200 ล้านบาท ซึ่งครอบคลุมลักษณะงานหลายแห่ง และคาดว่าจะได้งานใหม่ประมาณ 60-70% ของงานที่เข้าประมูล และคาดว่าจะส่งผลให้รายได้ปี 2556 น่าจะทำได้ 1,200-1,300 ล้านบาท